[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.7.2008

COM(2008) 493 окончателен

СЪОБЩЕНИЕ НА КОМИСИЯТА ДО СЪВЕТА

съгласно член 37 от Акта за присъединяване на България към Европейския съюз относно проект на регламент за отмяна на Регламент (ЕО) № 1962/2006

СЪОБЩЕНИЕ НА КОМИСИЯТА ДО СЪВЕТА

съгласно член 37 от Акта за присъединяване на България към Европейския съюз относно проект на регламент за отмяна на Регламент (ЕО) № 1962/2006

С Регламент (ЕО) № 1962/2006[1] Комисията наложи защитни мерки спрямо България в областта на гражданското въздухоплаване съгласно член 37 от Акта за присъединяване на България поради неспазване на поети от България ангажименти в контекста на преговорите за присъединяване по отношение на политиката на Общността в областта на авиационната безопасност, засягаща икономически дейности с трансгранични последици. След налагането на защитните мерки, компетентният орган за гражданско въздухоплаване на България предложи и договори с Европейската агенция за авиационна безопасност (ЕААБ) план за коригиращи мерки, предназначени да отстранят недостатъците по отношение на сигурността.

ЕААБ беше помолена от Комисията да провери спазването на регулаторните изисквания от страна на българските авиационни власти по всички аспекти на сигурността, обхванати от защитните мерки, наложени с Регламент (ЕО) № 1962/2006.

Българският орган за гражданско въздухоплаване реагира своевременно и представи на ЕААБ коригиращи действия, които бяха изпълнени със съгласието на ЕААБ. За да провери ефективността на изпълнение на тези действия, ЕААБ направи последващо посещение на 8 и 9 април 2008 г. и на 24 април 2008 г. издаде становище за приключване с констатациите.

Съгласно член 37 от Акта за присъединяване на България към Европейския съюз, защитните мерки остават в сила не по-дълго, отколкото е строго необходимо, и във всеки случай се отменят, когато съответните задължения се изпълнят. Успешното изпълнение от България на договорените коригиращи действия се счита за достатъчно, за да гарантира способността на българския орган за гражданско въздухоплаване да осигури спазване на общите правила относно безопасността и поради това, съгласно член 37 от Акта за присъединяване на България към Европейския съюз, Комисията счита, че ангажиментът на България да прилага в пълен размер правилата на Общността в областта на въздушния транспорт е изпълнен и че следва да се отменят защитните мерки, наложени по силата на Регламент (ЕО) № 1962/2006.

Съгласно гореспоменатия член 37 Комисията е задължена да информира своевременно Съвета, преди да отмени Европейските регламенти и решения за установяване на защитни мерки, и надлежно да отчете всички забележки на Съвета в това отношение. Съобразно това с настоящото съобщение Комисията официално информира Съвета за своето намерение да приеме мерките, представени в приложението към него.

Комисията ще приеме тези мерки, като надлежно отчете всички забележки на Съвета по въпроса.

ПРИЛОЖЕНИЕ

Проект на

РЕГЛАМЕНТ (ЕО) № .../.. НА КОМИСИЯТА

от […] година

за отмяна на Регламент (ЕО) № 1962/2006

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Договора за присъединяване на България и Румъния към Европейския съюз, и по-специално член 4, параграф 3 от него,

като взе предвид Акта за присъединяване на България и Румъния към Европейския съюз, и по-специално член 37 от него,

като има предвид, че:

(1) С Регламент (ЕО) № 1962/2006[2] Комисията наложи защитни мерки спрямо България в областта на гражданското въздухоплаване съгласно член 37 от Акта за присъединяване на България с цел справяне със сериозно нарушение във функционирането на вътрешния пазар за въздушен транспорт, произтичащо от неспазване на поети от България ангажименти в контекста на преговорите за присъединяване по отношение на политиката на Общността в областта на авиационната безопасност, засягаща икономически дейности с трансгранични последици.

(2) След налагането на защитните мерки, предвидени с Регламент (ЕО) № 1962/2006, компетентният орган за гражданско въздухоплаване на България (наричан по-долу „българският КОГВ“) предложи и договори с Европейската агенция за авиационна безопасност (ЕААБ) план за коригиращи мерки, предназначени да отстранят недостатъците по отношение на сигурността, установени по време на предишни посещения на ЕААБ и Обединените авиационни власти (JAA).

(3) На 6 септември 2007 г. Комисията отправи искане към ЕААБ да провери спазването на регулаторните изисквания от страна на българските авиационни власти по всички аспекти на сигурността, обхванати от защитните мерки, наложени с Регламент (ЕО) № 1962/2006, т.е. да провери изпълнението на договорения план за коригиращи действия и способността на българския КОГВ да прилага правилата и да гарантира правилното им спазване като част от своите надзорни задължения.

(4) Инспекционното посещение беше извършено от ЕААВ от 26 до 30 ноември 2007 г. съгласно член 24, параграфи 1 и 5 и член 54 от Регламент (ЕО) № 216/2008 на Европейския парламент и на Съвета от 20 февруари 2008 година относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/26/ЕО[3] и в съответствие с разпоредбите на Регламент (EC) № 736/2006 на Комисията от 16 май 2006 година относно работните методи на Европейската агенция за авиационна безопасност за провеждане на стандартизационни инспекции[4]. След това посещение ЕААБ издаде своя доклад на 15 февруари 2008 година[5].

(5) В своя доклад за стандартизационното посещение ЕААБ отбеляза определено подобрение: издадени са всички одобрения по „Част M“, „Част 145“ и „Част 147“ и всички лицензии по „Част 66“. Също и всички свидетелства за авиационен оператор с изключение на едно са издадени съгласно европейските изисквания. Това позволи на ЕААБ да приключи 44 от общо 45 констатации в областта на летателната годност, макар и да направи 12 нови констатации относно процедурите за постоянен надзор.

(6) В своя доклад ЕААБ заяви също така, че след предишното инспекционно посещение през ноември 2006 г. българският КОГВ е взел драстични мерки по отношение на летателната годност на всички въздухоплавателни средства, регистрирани в България.

(7) Така, броят на въздухоплавателните средства в българския регистър е бил намален почти наполовина поради заличаването от регистъра на въздухоплавателни средства, конструирани в бившия Съветски съюз и попадащи в обхвата на приложение ІІ към Регламент (ЕО) № 216/2008. Българският КОГВ е предприел действия и за ограничаване или анулиране на несъответстващи на изискванията одобрения и свидетелства. Броят на инспекторите за продължаваща летателна годност е увеличен от 8 на 12 (с 3 човека помощен персонал в допълнение). Освен това има значително подобрение в съхраняването на документация от българския КОГВ през последната година, което прави демонстрирането на равнището на надзор ясно за инспекторите от ЕААБ. Отбелязано беше също така, че българският КОГВ е положил много усилия за разработване на наръчник за инспектора, покриващ съответните изисквания с отнасящи се до тях списъци с контролни въпроси, които да се използват от кандидатите за първоначално одобрение или за изменение в съществуващи одобрения. Накрая беше документирано, че е проведено обстойно обучение както на съществуващия, така и на новия персонал на КОГВ, макар че не е обърнато специално внимание на определени области като например одобрение на програми за поддръжка и надеждност и програми за намалена видимост при намалени минимуми на вертикална сепарация (RVSM).

(8) Същевременно ЕААБ заключи, че все още са нужни обаче допълнителни подобрения главно в областта на удостоверяването на летателната годност и постоянния надзор, за да се реши проблемът с липсата на оценка от страна на българския КОГВ за ефективността на системата за качество, която е обща за операциите, поддръжката и лицензирането на летателния екипаж. По-специално в тази област ЕААБ направи констатация за несъответствие съгласно член 13, буква г) от Регламент (ЕО) № 736/2006, като показа значителна загриженост във връзка със стандартизацията поради несъответствие в съответната област, което поражда безпокойство относно безопасността, ако не се коригира в най-кратък срок. Успоредно с това известни несъответствия, наблюдавани в предприятията, посетени по време на това посещение за проверка на ефективността на надзора, осъществяван от българския КОГВ, потвърдиха необходимостта този орган да предложи коригиращи действия за други 10 констатации съгласно член 13, буква в) за решаване на тези проблеми в рамките на 14 дни.

(9) Българският КОГВ реагира своевременно и представи на ЕААБ коригиращи действия, които бяха изпълнени със съгласието на ЕААБ. За да провери ефективността на изпълнение на тези действия, ЕААБ направи последващо посещение на 8 и 9 април 2008 г. и на 24 април 2008 г. издаде становище за приключване с констатациите съгласно член 12, буква б) от Регламент (ЕО) № 736/2006. Представеното становище впоследствие беше изменено в окончателна версия, изготвена от ЕААБ на 21 май, която беше предадена на Комисията на 26 май 2008 г.

(10) На 15 май 2008 г. България официално поиска от Комисията да преразгледа и отмени защитните мерки съгласно член 3 от Регламент (ЕО) № 1962/2006, като мотивира своето искане с позоваване на становището за приключване с констатациите, издадено преди това от ЕААБ.

(11) Съгласно член 37 от Акта за присъединяване на България към Европейския съюз, защитните мерки остават в сила не по-дълго, отколкото е строго необходимо, и във всеки случай се отменят, когато съответните задължения се изпълнят. Успешното изпълнение от България на договорените коригиращи действия се счита за достатъчно, за да гарантира способността на българския КОГВ да осигури спазване на Регламент (ЕО) № 216/2008 и на регламентите по неговото прилагане.

(12) Поради това Комисията счита, че ангажиментът на България да прилага в пълен размер правилата на Общността в областта на въздушния транспорт е изпълнен и че следва да се отменят защитните мерки, наложени по силата на Регламент (ЕО) № 1962/2006.

(13) Съгласно член 37 от Акта за присъединяване на България към Европейския съюз, Комисията информира своевременно Съвета, преди да отмени Европейските регламенти и решения за установяване на защитни мерки, и надлежно отчита всички забележки на Съвета в това отношение. Съобразно това Комисията информира Съвета на […].

(14) Съветът представи съображенията си на Комисията на […]. Настоящият регламент надлежно отчита тези съображения,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕО) № 1962/2006 се отменя.

Член 2

Настоящият регламент влиза в сила в деня след публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави-членки.

Съставен в Брюксел,

За Комисията

Член на Комисията

[1] OВ L 408, 30.12.2006 г., стр. 8. Поправена версия, публикувана в ОВ L 47, 16.2.2007 г., стр. 8.

[2] OВ L 408, 30.12.2006 г., стр. 8. Поправена версия, публикувана в ОВ L 47, 16.2.2007 г., стр. 8.

[3] ОВ L 79, 19.3.2008 г., стр. 1.

[4] ОВ L 129, 17.5.2008 г., стр.10.

[5] Окончателен доклад за стандартизационната инспекция на ЕААБ по отношение на Република България, Българска администрация за гражданско въздухоплаване, в областта на европейското регулиране на авиационната безопасност, приложимо в сферата на продължаващата летателна годност, CAW.BG.11.2007 издаден на 15 февруари 2008 г.